Nov 04,2015
ఎట్టకేలకు లాభాల్లోకి..
       ముంబయి: వరుసగా ఆరు సెషన్ల నుంచి నష్టాలను చవి చూసిన దేశీయ స్టాక్‌ మార్కెట్లకు మంగళవారం కొంత ఉపశమనం లభించింది. అంతర్జాతీయ బలహీనతలు కొనసాగుతున్నప్పటికీ, ఇప్పటికే పలు బ్లూచిప్‌ షేర్ల ధరలు దిగిరావడంతో మదుపర్లు కొనుగోళ్లకు మొగ్గు చూపారు. ఈ నేపథ్యంలో బీఎస్‌ఈ సెన్సెక్స్‌ 31 పాయింట్లు పెరిగి 26,591 వద్ద ముగిసింది. ఉదయం 26,660.71 పాయింట్ల వద్ద ప్రారంభమైన సెన్సెక్స్‌ ఓ స్థాయిలో 26,732 పాయింట్ల గరిష్ఠ స్థాయిని తాకింది. ఓ దశలో మదుపర్లు లాభాల స్వీకరణకు మొగ్గు చూపడంతో స్వల్పంగా తగ్గింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 10 పాయింట్లు 8,061 పాయింట్ల వద్ద స్థిరపడింది. వివిధ కార్పొరేట్‌ కంపెనీలు సెప్టెంబర్‌తో ముగిసిన ద్వితీయ త్రైమాసికంలో పేలవమైన ఆర్థిక ఫలితాలు ప్రకటించడం, అంతర్జాతీయ పరిణామల నేపథ్యంతో గత ఆరు సెషన్ల నుంచి సెన్సెక్స్‌ దాదాపు 911.66 పాయింట్ల మేర కుంగిన సంగతి విదితమే. బీఎస్‌ఈలో మిడ్‌క్యాప్‌ సూచీ 0.3 శాతం, స్మాల్‌క్యాప్‌ సూచీ 0.4 శాతం చొప్పున రాణించాయి. మదుపర్ల మద్దతుతో మొత్తంగా 1,455 స్టాక్స్‌ లాభాల్లో ముగియగా మరోవైపు 1,238 స్టాక్స్‌ నష్టాలు చవి చూశాయి. ముందు ట్రేడింగ్‌ సేషనల్‌ విదేశీ మదుపర్లు రూ.272.67 కోట్ల షేర్లను విక్రయించారు. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ నాలుగు పైసలు తగ్గి రూ.65.63 వద్ద ముగిసింది. భారత వృద్ధి రేటు 7.5 శాతానికి చేరొచ్చని మూడీస్‌ ఇచ్చిన అంచనాలు మార్కెట్లకు మద్దతు చేశాయి. రంగాల వారిగా ఐటి, లోహ, విద్యుత్‌ సూచీలు దాదాపుగా ఒక శాతం చొప్పున పెరిగాయి. కాపిటల్‌ గూడ్స్‌, కన్జూమర్‌ రంగాలు ప్రతికూలతలో నమోదయ్యాయి. సెన్సెక్స్‌లో ఎన్‌టీపీసీ, ఒఎన్‌జీసీ, ఎంఅండ్‌ఎం, హిందాల్కో, వేదాంత షేర్లు అధిక లాభాల్లో ముగిశాయి.
మీ స్నేహితులకు రికమెండ్ చెయ్యండి